Predkladacia správa

Hodnotiaca  správa a návrh opatrení pre implementáciu klimaticko-energetického balíčka v podmienkach Slovenskej republiky je predkladaná v súlade s plnením bodu B.2  uznesenia vlády SR č.884/2008 z 3.decembra 2008. Správa priamo nadväzuje na predchádzajúce materiály ku klimaticko-energetickému balíčku, ktoré už boli predmetom rokovania vlády SR dňa 18. júna a 3.decembra 2008. 
 
Zatiaľ, čo spomínané dokumenty boli zamerané najmä na priebežnú koordináciu pozícií Slovenskej republiky počas rokovaní o legislatívnych návrhoch KEB, predkladaná správa prináša prehľad už schválených noriem, stručný popis procesu prípravy ďalších súvisiacich  predpisov k už schváleným normám až do roku 2011 a prehľad návrhov opatrení. Na základe týchto opatrení bude v ďalšej fáze pripravená komplexná stratégia SR pre plnenie cieľov KEB do roku 2020. 
 
Materiál bol vypracovaný v úzkej spolupráci medzi MŽP SR, MH SR, MZV SR, MF SR, MDPT SR, MVRR SR, MP SR, MZ SR, SHMÚ a ÚRSO.
 
Aj keď sa na základe intenzívnej spolupráce zainteresovaných rezortov podarilo pripraviť pomerne široký súbor návrhov opatrení pre plnenie cieľov KEB v oblasti znižovania emisií skleníkových plynov a zvyšovania podielu obnoviteľných zdrojov na konečnej spotrebe energie, musíme zdôrazniť, že navrhované opatrenia v správe, rovnako ako kvantifikácie niektorých ukazovateľov, nie je možné považovať za konečnú a kompletnú informáciu. Dôvodov je viac, okrem iného sú to chýbajúce analýzy vzájomných synergií jednotlivých opatrení, pri ktorých môže dôjsť k zníženiu celkového redukčného účinku (napríklad, zatepľovanie budov znižuje účinok opatrení realizovaných pri výrobe a dodávke tepla v systémoch centralizovaného zásobovania), ale aj skutočnosť, že aj na úrovni Európskej únie proces prípravy a schvaľovania súvisiacich rozhodnutí a nariadení pre praktickú implementáciu pokračuje až do roku 2011.
 
Predkladaný materiál v súčasnej fáze nemá finančný, ekonomický, environmentálny vplyv, ani vplyv na zamestnanosť a podnikateľské prostredie.